C 214/34
EL
Επίσημη Εφημερίδα της Ευρωπαϊκής Ένωσης
16.6.2023
Τετάρτη 18 Ιανουαρίου 2023
25.
υπογραμμίζει τον στρατηγικό ρόλο που διαδραματίζει η διεθνής πολιτιστική συνεργασία και η πολιτισμική διπλωματία στην εξωτερική πολιτική της ΕΕ για την ενίσχυση των σχέσεων με τις χώρες εταίρους, την προώθηση των δημοκρατικών αξιών της ΕΕ, την προστασία της πολιτισμικής κληρονομιάς στο εξωτερικό, την προώθηση του διαπολιτισμικού διαλόγου, την κινητικότητα των καλλιτεχνών και των επαγγελματιών του πολιτισμού, την πρόληψη συγκρούσεων, την καταπολέμηση της παραπληροφόρησης και των ξένων παρεμβάσεων σε τρίτες χώρες και στην αντιμετώπιση της παράνομης διακίνησης, της κλοπής και της καταστροφής πολιτιστικών αγαθών· ζητεί να ενισχυθεί η πολιτιστική διπλωματία της ΕΕ με την ενσωμάτωση του πολιτισμού ως στρατηγικού πυλώνα στην εξωτερική δράση της Ένωσης και με την ανάπτυξη ενός μέσου της ΕΕ που θα ενσωματώνει τις πολιτιστικές πτυχές της Ένωσης παγκοσμίως και θα προωθεί τις διεθνείς πολιτιστικές σχέσεις που βασίζονται στην πολιτιστική συνεργασία και συνδημιουργία, με την ενεργό συμμετοχή της κοινωνίας των πολιτών και των πολιτιστικών τομέων τρίτων χωρών· τονίζει ότι το εν λόγω μέσο θα μπορούσε να παρέχει ενωσιακή βοήθεια σε πολιτιστικούς, δημιουργικούς και καινοτόμους τομείς της κοινωνίας των πολιτών τρίτων χωρών για την ανάπτυξη ικανοτήτων, καθώς και οικονομική βοήθεια· υποστηρίζει τη συμπερίληψη του πολιτισμού σε όλες τις υφιστάμενες και μελλοντικές διμερείς και πολυμερείς συμφωνίες, με τον δέοντα σεβασμό στις δεσμεύσεις που έχουν αναληφθεί στο πλαίσιο της Σύμβασης της UNESCO για την προστασία και την προώθηση της πολυμορφίας των πολιτιστικών εκφράσεων·
26. τονίζει ότι οι γεωπολιτικές και ανθρωπιστικές παγκόσμιες κρίσεις καταδεικνύουν την ανάγκη να αποκομίζει η ΕΕ αξιόπιστη και άμεση πληροφόρηση σχετικά με υφιστάμενες και πιθανές εξωτερικές απειλές κατά της ΕΕ, προκειμένου να είναι σε θέση να αντιδρά γρήγορα και αποτελεσματικά, καθώς και να προστατεύει καλύτερα τα συμφέροντά της στο εξωτερικό· ζητεί να ενισχυθούν το Κέντρο ανάλυσης πληροφοριών της ΕΕ και το Κέντρο Αντιμετώπισης Κρίσεων της ΕΥΕΔ, με τη βελτίωση των πόρων και των ικανοτήτων τους·
27.
υπογραμμίζει ότι είναι απαραίτητο να οριστούν με σαφήνεια οι αρμοδιότητες του ΑΠ/ΥΕ, της Προέδρου της Επιτροπής και του Προέδρου του Ευρωπαϊκού Συμβουλίου, καθώς το ισχύον κανονιστικό πλαίσιο που παρέχεται τόσο από τις Συνθήκες όσο και από τις διοργανικές συμφωνίες για την εξωτερική εκπροσώπηση της ΕΕ στο εξωτερικό είναι ασαφές σχετικά με τις αρμοδιότητες του κάθε θεσμικού ρόλου· θεωρεί ότι αυτή η έλλειψη σαφήνειας μπορεί να οδηγήσει σε κάποια αλληλεπικάλυψη στην εξωτερική δράση της ΕΕ ή να προκαλέσει σύγχυση στους ομολόγους ή/και στους συνομιλητές της ΕΕ παγκοσμίως στις σχέσεις τους με την Ένωση·
Εφαρμογή της στρατηγικής αυτονομίας
28.
υπογραμμίζει ότι ο επιθετικός πόλεμος της Ρωσίας κατά της Ουκρανίας και οι σοβαρές και μαζικές καταστροφές, τα εγκλήματα πολέμου και οι εκ προθέσεως παραβιάσεις εκ μέρους της Ρωσικής Ομοσπονδίας ανθρωπίνων δικαιωμάτων και των θεμελιωδών κανόνων του διεθνούς δικαίου έχουν αναδείξει την ανάγκη για ισχυρότερη, πιο φιλόδοξη, αξιόπιστη, στρατηγική και ενιαία παρουσία και δράση της ΕΕ στην παγκόσμια σκηνή· επισημαίνει την ανάγκη να καθορίζει η ΕΕ πιο σθεναρά τους δικούς της στρατηγικούς στόχους, όπως ορίζονται στη στρατηγική πυξίδα, και να αναπτύσσει τις ικανότητες και τους παράγοντες που θα επιτρέψουν την επίτευξή τους, ενώ ταυτόχρονα εργάζεται τόσο αυτόνομα όσο και σε συνεργασία με τους ομόφρονες εταίρους· είναι της άποψης ότι η ανάκτηση όλων των κατεχόμενων εδαφών της Ουκρανίας, η διαφύλαξη της ανεξαρτησίας, της κυριαρχίας και της εδαφικής ακεραιότητάς της, η ταχεία ολοκλήρωση της νομικής διαδικασίας για τη δήμευση περιουσιακών στοιχείων που έχουν δεσμευτεί από κυρώσεις, καθώς και η προσαγωγή των δραστών, συμπεριλαμβανομένου του Vladimir Putin και της ανώτατης στρατιωτικής και πολιτικής ηγεσίας της Ρωσικής Ομοσπονδίας, στη δικαιοσύνη θα πρέπει να θεωρούνται διεθνώς στόχος της πολιτικής της ΕΕ έναντι της Ουκρανίας·
29.
υπενθυμίζει ότι η ΕΕ θα καταστεί αποτελεσματικός διπλωματικός παράγοντας και παράγοντας ασφάλειας μόνο μέσω της ισχυρής δράσης και ότι η ΕΕ θα αυξήσει τη στρατηγική κυριαρχία και την αλληλεγγύη της μόνο μέσω συγκεκριμένων μέτρων, πολιτικών, προϋπολογισμών και δεσμεύσεων·
30.
εκφράζει την ικανοποίησή του για τη μετατόπιση των προσεγγίσεων των κρατών μελών, η οποία σηματοδοτεί μια στροφή προς την ενισχυμένη στρατηγική αυτονομία της ΕΕ μέσω της ταχείας εφαρμογής των κύριων δράσεων που ορίζονται στη Διακήρυξη των Βερσαλλιών και στη στρατηγική πυξίδα· σημειώνει ότι αυτά τονίζουν την ανάγκη να ενισχυθούν οι αμυντικές ικανότητες της ΕΕ και των κρατών μελών και να υπάρξει θετική συμβολή στην ευρωπαϊκή, διατλαντική και παγκόσμια ασφάλεια, σε στενή συνεργασία, συμπληρωματικότητα και συντονισμό με το ΝΑΤΟ, όταν αυτό έχει συνάφεια για την ΕΕ, ιδίως κατά τη μετάβαση προς τη δημιουργία μεγαλύτερης στρατηγικής αυτονομίας της ΕΕ·
31.
επικροτεί την έκδοση, στις 10 Ιανουαρίου 2023, της τρίτης κοινής δήλωσης σχετικά με τη συνεργασία ΕΕ-ΝΑΤΟ· ζητεί από την ΕΕ και τα κράτη μέλη της που είναι επίσης σύμμαχοι στο ΝΑΤΟ να διασφαλίσουν τη συνεκτική εφαρμογή των στόχων και των προτεραιοτήτων που επισημαίνονται στη στρατηγική πυξίδα, στη στρατηγική αντίληψη του ΝΑΤΟ και στην τρίτη κοινή δήλωση· υπογραμμίζει ότι αυτές οι στρατηγικές διαδικασίες στο πλαίσιο του ΝΑΤΟ και της ΕΕ αποτελούν μοναδική ευκαιρία για περαιτέρω εντατικοποίηση των διαβουλεύσεων και της συνεργασίας μας ώστε να ενισχυθεί η ασφάλεια των πολιτών μας και να προωθηθεί η ειρήνη και η σταθερότητα της ευρωατλαντικής ζώνης και πέραν αυτής·